Nove najave iračke saradnje sa inspektorima. 3/3/03 - 2003-03-03
Glasnogovornik UNMOVIC-a saopštio da se Bagdad saglasio da preda detaljan izvještaj o uništavanju svojih zaliha anthraxa i nervnog age
Uništavanje iračkih zabranjenih projektila Al-Samoud 2 nastavljeno je danas, ali je jedan od iračkih zvaničnika upozorio da bi taj proces mogao biti i zaustavljen. Još 6 iračkih projektila Al-Samoud 2 i dvije prazne bojve glave uništeno je danas u bazi Al-Taji, odakle su snimci koje gledate. Od subote je uništeno ukupno 16 ovih projektila zemlja-zemlja. Glavni inspektor Blix je njihovo uništavanje naredio jer, kako je rekao, njihov domet je veći od dozvoljenih 150 kilometara, koliko su propisali Ujedinjeni narodi. Savjetnik iračkog predsjednika, general al Saadi je, medjutim, upozorio da bi Irak mogao obustaviti uništavanje projektila Al-Samoud 2 - ukoliko se uvjeri da Sjedinjene Države planiraju napad na Irak bez odobrenja Vijeća Sigurnosti UN. Vijest dana je, medjutim, iračka najava da će, za oko sedmicu dana, podnijeti detaljan pismeni izvještaj o uništavanju svojih zaliha bioloških i hemijskih agensa. Bagdad je uporno tvrdio da je 1991. godine uništio svoje zalihe anthraxa i nervnog agensa V-X. Medjutim inspektori UN za oružje kažu da nedostaje pisani trag za tone hemijskih i bioloških agensa. General Amer al-Saadi, izjavio je da su iskopavanja pokazala da u dijelovima gotovo svih od 157 zakopanih bombi, za koje Irak tvrdi da su bile napunjene ovim otrovnim agensima, još uvijek ima značajnih tragova tih agensa. Vijest o ovom novom iračkom obećanju novinarima je saopštio glasnogovornik UNMOVIC-a, Hiro Ueki, dodavši: - Sada razgovaramo o metodologiji utvrdjivanja količine zakopanog materijala, jer postoje odredjene poteškoće oko utvrdjivanja tačnosti tolikih količina, ali vidjećemo kad nam oni daju mnogo detaljniji izvještaj. Vidjećemo tada da li njihova metodologija može da se smatra valjanom i upotrebljivom, rekao je glasnogovornik. - U medjuvremenu, u Bagdad nastavljaju da stižu nove grupe dobrovoljaca koji žele da učestvuju u akciji Živi Štit, odnosno da svojim tijelima simbolično zaštite iračka civilna područja i objekte civilne upotrebe. Ova grupa od 38 dobrovoljaca je upravo doputovala iz Španije.